ལོ་རྒྱུས་ཀྱི་དབང་དུ་བྱས་ན།དོལ་པོ་ནི་བོད་བཙན་པོའི་རྒྱལ་ཁོངས་སུ་གཏོགས་ཤིང་།དུས་རབས་དགུ་པར་བོད་བཙན་པོའི་རྒྱལ་ཁབ་སིལ་བུར་ཐོར་རྗེས།འུ་དུམ་བཙན་པོའི་སྲས་འོད་སྲུང་ལྷོ་ཁའི་ཕྱོགས་སུ་བཙན་བྱོལ་ལྟ་བུར་ཕེབས་ཤིང་གཞིས་ཆགས།དེར་ཁོང་ལ་སྲས་དཔལ་འཁོར་བཙན་བྱོན།མངའ་བདག་དཔལ་འཁོར་བཙན་ལ་སྲས་ཁྲི་བཀྲ་ཤིས་བརྩེགས་པ་དང་སྐྱིད་སྡེ་ཉི་མ་མགོན་གཉིས་འཁྲུངས།སྐྱིད་སྡེ་ཉི་མ་མགོན་ཡུལ་གྱར་ལྟ་བུར་སྟོད་མངའ་རིས་སུ་ཕེབས།དེར་རིམ་གྱིས་ཁ་རྗེ་དབང་ཐང་རྒྱས་ཏེ།སྟོད་མངའ་རིས་སྐོར་གསུམ་དབང་དུ་བསྒྱུར་ཅིང་དེའི་རྒྱལ་པོར་གྱུར།མངའ་རིས་སྐོར་གསུམ་ནི།སྤུ་ཧྲེང་དང་།མང་ཡུལ།ཟངས་དཀར་གསུམ་སྐོར་གཅིགཞང་ཞུང་དང་།ཁྲི་ཏེ་སྟོད་སྨད་གསུམ་སྐོར་གཅིགའཆིམ་མམ་ལི་དང་།བྲུ་ཤསྦལ་ཏི་གསུམ་སྐོར་གཅིག་སྟེ།སྐོར་གསུམ་དུ་རྩིས་པར།དོལ་པོ་ནི་དང་པོའི་ནང་ཚན་སྤུ་ཧྲེང་གི་ཁོངས་གཏོགས་རེད།སྐྱིད་སྡེ་ཉི་མ་མགོན་ལ་སྟོད་ཀྱི་མགོན་གསུམ་དུ་གྲགས་པའི་སྲས་གསུམ་འཁྲུངས་ཤིང་།ཡབ་ཀྱིས་སྲས་གསུམ་ལ་མངའ་རིས་བཅད་བགོས་བྱས་ནས།གུ་གེ་ཁ་འཐོར་རྒྱལ་ཕྲན་དུ་གྱུར།དེ་ནས་བཟུང་སྤུ་ཧྲེང་སྲས་བར་བ་བཀྲ་ཤིས་མགོན་གྱིས་བཟུང་།